Маркай (Акчопкул) минерал боёгу кени
Маркай (Акчопкул) минерал боёгу кени Акчопкул минерал боёгу кени  Жалал-Абад облусунун Сузак районунда, Көк-Жаңгак шаарынан 14  км түштүк-чыгыш тарапта, Фергана тоо тизмегинин батыш тармагындагы Серүүндөбө бөксө тоосунда. Кен жергиликтүү элге илгертен белгилүү. 1952- жана 1957-ж. геол. жумуштар жүргүзүлгөн. Кен аймагы юра мезгилинде пайда болгон көмүр, кумдук, чопо, алевролит тектеринин кезектешип жайгашуусунан түзүлгөн катмарлардан турат. Боёк заты кабат, линза, уя, тарамчалар түрүндө көмүр катмарынын үстүнкү бөлүгүндө жайгашкан. Линзалардын калыңдыгы 0,2–5 м. Боёктун негизги бөлүгү – темир кычкылы (32,2%), темир менен бокситтин кошулмалары. Күкүм сымал, түсү ачык кызыл, сары, күрөң, кээде кара-күрөң. Боёктун сапаты жакшы, андан лак даярдоого болот. 1 м3 тоотектен 15 кг боёк чыгат. Запасы 90 миң т. Кенди жер үстүнөн эле көмүр менен кошо казып алуу ыңгайлуу. 1935-жылга чейин аз-аздан казылып турган.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары